কাজ শেষ হলে দমকা ঠান্ডা বাতাসকে ঠকিয়ে দিয়ে তাঁবুর চেইন টেনে ভেতরে বসলেন; জ্বালিয়ে দিলেন জেনন ল্যাম্প। বাইরে তখন শন্ শন্ হাওয়া, অন্ধকার হয়ে আসছে চারিদিক। তাঁবুর ভেতরে বসে আকাশ পাতাল ভাবছেন আপনি, সারাদিন যা দেখেছেন, করেছেন, অচেনা রাস্তা, নতুন পরিচিত মানুষজন – একে একে আবোল তাবোল কত কিছু ভাবছেন গভীর মনঃযোগে। সেইসাথে মাঝে মাঝে মস্তিষ্কের ফাঁক গলে ক্ষণে ক্ষণে উদয় হচ্ছে জটিল সব দার্শনিক প্রশ্ন: এলাম আমি কোথা থেকে? পৃথিবীতে আমরা কেন আসি? আমাদের purpose কি? যাবোই বা কোথায়? মাঝে মাঝে ভাবছেন ‌- অপার এই মহাজগতে আমাদের ক্ষুদ্রাতিক্ষুদ্র সামান্যতার কথা; ভাবছেন তারপরও কতই না যত্নে আমরা জীবন গড়ার জীবন সাজাবার সংগ্রাম করে যাই সারাটা জীবন। প্রজন্ম থেকে প্রজন্মান্তরে তাই করে গেছে আপনার পূর্বপুরুষেরা, যারা আগে এসেছিলেন; এমনটিই হয়তো করে যাবে – যারা আসবে পরে। আরও কত কী?